Fredag eftermiddag blev en 50-årig mand fundet blødende og bevidstløs på et offentligt toilet på Markedspladsen i Herning.

Manden har fået hjerneblødninger og kraniebrud, oplyser vagtchef Jan Nørrum fra Midt- og Vestjyllands Politi, der ikke kan sige mere om omstændighederne ved overfaldet.

Den 50-årige blev i første omgang indlagt på sygehus i Herning, men blev siden overført til Aarhus. Hans tilstand er stabil, men stadig alvorlig, oplyser vagtchefen.



Politiet har natten til lørdag anholdt en 24-årig mand i sagen, oplyser vagtchefen.

- Han er ikke særlig meddelsom, så vi ved endnu ikke, hvordan han forholder sig, siger vagtchefen.

Politiet anholdt tidligere fredag aften en 37-årig mand i sagen og sigtede ham for røveri, men manden er blevet løsladt igen.



Den 24-årige anholdte er ikke sigtet endnu, men bliver afhørt lørdag. Han vil blive fremstillet i grundlovsforhør senere lørdag, oplyser Jan Nørrum.



/ritzau/